Fyns klart største hotel - og et af Danmarks største - skal have ny direktør. Efter 20 år i chefstolen på Hotel Nyborg Strand stopper Poul Jacobsen ved årsskiftet og går lidt senere på pension.

Set udefra har der i hele Poul Jacobsens tid som leder kun været meget små mellemrum mellem de talrige udvidelser og renoveringer af hotellet suppleret med opkøb af nabogrunde.

Ifølge en pressemeddelelse fra hotellet er der i de seneste 20 investeret 100 millioner kroner i renoveringer og bygget for mere end 400 millioner kroner.

Det betyder, at konferencestedet i dag har 160 ansatte, 422 værelser, 750 senge og et væld af plads i restauranter, konferencesale og møderum, som hvert år besøges af flere end 275.000 gæster. Investeringerne har ikke været forgæves, i de seneste tre år har overskuddene været på 14-16 millioner kroner om året - et væsentligt højere niveau end tidligere.